钦定古今图书集成/历象汇编/乾象典/第029卷 > 《明罗雅谷交食历指》 > 小施大受图
## 钦定古今图书集成/历象汇编/乾象典/第029卷 > 《明罗雅谷交食历指》 > 小施大受图

小施大受图说

五曰“小施。”大受。愈相远，则施者之大半加小，受者之
小半渐大○。如图甲乙皆为小明球，丙为大暗球，乙
去丙远，于甲作各切线，过三球心之直线，皆如前。次
从暗球心丙至各切点，作丙丁、丙己、丙庚、丙辛各半
径，得丙丁为丁壬之垂线，丙庚为庚癸之垂线，而丁
与庚皆为直角，丙丁与丙庚两线又等，则丙癸线与
丙庚半径之比例，大于丙壬与丙丁，而丙庚癸角又
大于丙丁壬角也。依显丙辛癸角亦大于丙己壬角以并前率为庚丙辛合角，亦大于丁丙己合角，而其
弧庚戊辛必大于丁戊己。可见小明球照大暗球，愈
远愈照其多分也。今依本图，设丙为地外切线。〈癸辛也〉
以内为《地景》。〈日光过丙大球所出景〉甲、乙两小球为月体。其两
小球之小大既等，则同以外切线为外光之界，或为
内景之界。惟因月体循本轮行，时居上周如乙，则去
地远；时居下周如甲，则去地近。以是月食之分数有
多有寡。月居影厚处，如甲左右，则食多；月居影薄处，
如乙左右，则食寡。故曰：“月食有多寡”者，亦相距或远
或近之所由生也。